钦定古今图书集成/历象汇编/岁功典/第037卷 > 《广西志书》 > 三月上巳祓禊序 王勃
## 钦定古今图书集成/历象汇编/岁功典/第037卷 > 《广西志书》 > 三月上巳祓禊序 王勃

观夫天下四方，以宇宙为城池；人生百年，用林泉为
窟宅。虽朝野殊致，出处异途，莫不拥冠盖于烟霞，披
薜萝于山水。况乎山阴旧地，王逸少之池亭；水兴新
交，许元度之风月。琴台寥落，犹停隐遁之宾；酿渚荒
凉，尚遏途迎之客。仙舟容“若海上之槎来；羽盖参
差，似辽东之鹤举。或昂骐骥，或泛飞凫。俱安名利之
场，各得逍遥之地，而上属无为之道，下栖元邈之风。”
永淳二年暮春三月，迟迟风景，出没媚于郊原；片片
仙云，远近生于林薄。杂花争发，非止桃蹊；群鸟乱飞，
有逾鹦谷。王孙春草，处处争鲜；仲阮芳园，家家并翠。
于是携旨酒，列芳筵，先祓禊于长洲，却申交于促席。
良谈吐玉，长江与斜汉争流；清歌绕梁，白云将红尘
并落。他乡易感，增凄恨于兹辰；羁客何情，更欢娱于
此日。加以今之视昔，已非昔日之欢；后之视今，亦是
今时之会。人之情也，能不悲乎？且题姓字，以表襟怀。
使夫会稽竹箭，则推我于东南；崑阜琳琅，亦归予于
西北。